Man dood by kragstasie aangetrefMedupi Foto: Medupi Powerstation Project, Facebook Die polisie in Lephalale (Ellisras) in Limpopo doen ŉ geregtelike doodsondersoek ná die liggaam van ŉ 66-jarige man Dinsdag by een van Eskom se kragstasies aangetref is. Brig. Motlafela Mojapelo, woordvoerder van die polisie, het gesê Kim Farmer se liggaam is by die Medupi-kragstasie aangetref. “Hy is aangetref tussen sy motor en die slootgrawer-laaigraaf (TLB) wat hy sou herstel met sy gesig na bo,” het Mojapelo gesê. ŉ Ambulans is na die toneel ontbied en Farmer is met hul aankoms daar dood verklaar. Volgens Mojapelo was Farmer in diens van een van Eskom se kontrakteurs by Medupi. Die oorsaak van sy dood is steeds onbekend.